Pia Kjærsgaard (DF), 2004-10-07:
Jeg synes ikke, det er fair, når de partier, som ikke har ønsket at være med i forliget omkring strukturreformen, i den grad forsøger at øge usikkerheden blandt de offentligt ansatte, og det er det, fru Line Barfod eksempelvis gør nu med sit indlæg, for fru Line Barfod ved jo udmærket, at parterne er fuldstændig enige om, at man skal – ja, man skal muligvis flytte, men de opgaver, der hidtil er blevet varetaget, skal stadig varetages.
Det er et led i det, der hedder virksomhedsoverdragelse, som hr. Jens Rohde også var inde på, og som parterne, der har indgået det forlig, er fuldstændig enige om skal være sådan.
Jeg synes ikke, det er fair at give den utryghed, som jeg synes fru Line Barfod gør, og som jeg synes at andre, der ikke har haft lyst til at være med i aftalen om strukturreformen, hele tiden forsøger at gøre ved at sige, at nu skal man passe på, for nu bliver man nok fyret, der bliver skåret ned, og man kommer til at stå uden arbejde.
Det er jo ikke tilfældet.
Jeg synes ikke, at jeg skal stå her og redegøre for ultimative krav til regeringen om strukturreformen.
Jeg kan beklage, at hr. Holger K. Nielsen overhovedet ikke på noget tidspunkt var interesseret i at indgå i et forlig omkring strukturreformen.
SF var jo et af de partier, som meget, meget hurtigt meldte fra.
Der er andre partier, som var med et meget langt stykke hen ad vejen, og jeg skal også beklage, at de til sidst sprang fra.
Men hvis hr. Holger K. Nielsen virkelig så helhjertet vil støtte, at der ikke sker forringelser for de offentligt ansatte, at man stadig væk kan varetage de opgaver rundtomkring i det lokale område, stat, region og kommune, som hr. Holger K. Nielsen giver indtryk af at være meget interesseret i, så kan jeg da bare beklage, at hr. Holger K. Nielsen fuldstændig har sat sig selv uden for indflydelse.
Så må vi andre tage affære, og det gør vi i forbindelse med de lovforslag, der bliver fremlagt.
Det gør vi dels i forbindelse med de forhandlinger, vi har med regeringen, dels når vi forhandler her i salen.
Jeg tror ikke, at hr. Holger K. Nielsen skal skabe mere uro omkring de her ting.
Det ligger, som jeg sagde før: DF anbefaler 0,7 pct. af BNI.
Det synes vi ville være helt fint.
Vi går jo ikke ind for, at det skal privatiseres, vi siger ikke, at vi ikke vil give en øre i ulandsbistand.
Vi er meget opmærksomme på, at en målrettet indsats, der gavner ude i verden, vil betyde, at vi får en bedre verden, at der bliver færre fattige, at der bliver større udvikling og dermed helt andre forhold end det, der gør sig gældende umiddelbart.
Men man må bare huske på, at når man kigger på ulandsbistanden, så giver vi faktisk i Danmark stadig væk meget mere, end vi rent faktisk er pligtige til.
Vi giver mere end Spanien, vi giver mere end Belgien, vi giver mere end Schweiz, Italien, New Zealand, Østrig, Grækenland – bare for at nævne nogle lande, som vi dog i andre sammenhænge føler os temmelig meget knyttet til.
Så jeg har ingen problemer overhovedet med de besparelser, der har været.
Tværtimod synes jeg, det ville være naturligt at gå videre med nogle besparelser for at tilgodese nogle svage grupper, der virkelig har behov i det her samfund.